“Ek was skepties daaroor of ’n rolprent wat op ’n liedjie gebaseer is kan werk – al is die liedjie hoe goed. Maar ek moet erken dat ek verkeerd was. I CAN ONLY IMAGINE is soveel meer as wat ek ooit verwag het,” sê Adam R. Holz van Pluggedin.com oor hierdie besonderse rolprent oor die ware verhaal agter die Christelike rockgroep, MercyMe, se treffer met dieselfde naam.
Sedert die fliek in Maart 2018 oorsee vrygestel is, het dit net soveel opslae gemaak soos die multi-platinumbekroonde enkelsnit. Dit het reeds sowat $81 000 000 ($17 108 914 tydens die openingsnaweek) by die Amerikaanse loket verdien en van hierdie naweek af, kry Suid-Afrikaners ook die geleentheid om hierdie treffende verwerking op die plaaslike silwerdoek te geniet.
I Can Only Imagine is in 2001 vrygestel. Die idee vir die liedjie is deur voorsanger, Bart Millard, se lewe geïnspireer en is geskryf jare nadat hy sy eie gewelddadige kinderlewe moes verwerk. Dit het onmiddellik aanklank gevind by gehore van alle ouderdomme, was ’n kitstreffer en het Dove-toekennings ontvang vir Liedjieskrywer van die Jaar en Liedjie van die Jaar en is die enigste gospelliedjie wat nog ooit dubbel-platinumstatus bereik het. “Ons was besig om ’n onafhanklike album op te neem en het ’n liedjie gekort. Ek het letterlik deur my joernaal geblaai, opsoek na ’n skoon bladsy, maar daar was letterlik oral ‘I Can Only Imagine’ geskryf,” deel Bart. “Ek het dit as ’n teken gesien en die lirieke op die bus geskryf een aand. Dit het sowat vyf minute gevat, maar dit was al vir baie lank in my hart.”
I CAN ONLY IMAGINE is ’n aangrypende verhaal oor hoop en die krag van vergifnis en is ’n pragtige voorbeeld van hoe niemand ooit te ver van God se liefde – of die ewige tuiste in die Hemel – is nie. Hierdie inspirerende rolprent word deur Ster-Kinekor Entertainment versprei en sal vanaf 11 Mei 2018 in Suid-Afrikaanse bioskope te sien wees.